b'\n_START_ARTICLE_\nJ\xc3\xa8p de Montoya\n_START_SECTION_\nBiografia\n_START_PARAGRAPH_\nJ\xc3\xa8p de Montoya nasqu\xc3\xa9 el 1959 al si d\'una fam\xc3\xadlia modesta del poble de Les. El seu pare era fuster-ebenista i la minuciositat que requereix aquesta feina caracteritza el car\xc3\xa0cter d\'aquest autor.\n_START_SECTION_\nLa traject\xc3\xb2ria liter\xc3\xa0ria\n_START_PARAGRAPH_\nJ\xc3\xa8p de Montoya comen\xc3\xa7\xc3\xa0 la seva carrera liter\xc3\xa0ria ben jove i el 1976 guanyava el primer premi de prosa infantil al concurs literari aran\xc3\xa8s de la Fondacion deth Mus\xc3\xa8u Etnologic dera Val d\'Aran. A partir d\'aleshores, la seva producci\xc3\xb3 es f\xc3\xa9u m\xc3\xa9s intensa i fou guardonada amb diversos premis a la Val d\'Aran i tamb\xc3\xa9 a la resta del territori occit\xc3\xa0. Particip\xc3\xa0 a l\'Escolo deras Pireneos, una instituci\xc3\xb3 felibrenca i public\xc3\xa0 diverses obres i treballs a nombroses revistes occitanes com la Bouts dera Mountanho, la Revue de Comminges, la revista Aran de la qual va ser cofundador. La seva obra cabdal \xc3\xa9s el Vademecum Aranense, un recull de textos de les terres araneses del segle XII fins al segle XX. El 2000 fou guardonat amb el Premi Jean Marie Grang\xc3\xa9 per l\'Acad\xc3\xa8mia dels Jocs Florals de Tolosa. Participa activament a les diverses produccions de promoci\xc3\xb3 ling\xc3\xbc\xc3\xadstica del Grop de Ling\xc3\xbcistica Occitana, i amb Miqu\xc3\xa8u Segal\xc3\xa0s ha elaborat un Vocabulari b\xc3\xa0sic catal\xc3\xa0 occit\xc3\xa0, publicat per la Generalitat de Catalunya el 2010. _NEWLINE_Tamb\xc3\xa9 ha col\xc2\xb7laborat al llibre Comminges et Val d\'Aran vus du ciel, publicat el 2002.\n_START_SECTION_\nLa seva participaci\xc3\xb3 activa a la societat aranesa\n_START_PARAGRAPH_\nA m\xc3\xa9s de ser c\xc3\xb2sso de l\'Ajuntament de Les de 2000 a 2007, J\xc3\xa8p de Montoya fou un dels membres de la Comission Redactora deth Document der Encastre d\'Aran al Nou Estatut d\'Autonomia de Catalunya, que fou aprovada per unanimitat al Conselh Generau d\'Aran i alhora per la totalitat dels ajuntaments aranesos. Tamb\xc3\xa9 particip\xc3\xa0 en la redacci\xc3\xb3 del text del Proj\xc3\xa8cte dera Naua Lei d\'Aran. Destaca a m\xc3\xa9s per la seva creaci\xc3\xb3 del nou Devarament deth Crist e Retaule de Santa Maria de Mijaran, una obra neorrom\xc3\xa0nica realitzada pels artistes bascos Antonio Fdez. Garc\xc3\xada de Acilu (esculptor) i Carlos Ru\xc3\xadz de Ocenda (dorador-policromador), inspirant-se del bust rom\xc3\xa0nic del Crist de Mijaran (del segle XII).\n_START_SECTION_\nL\'activisme a favor de la promoci\xc3\xb3 social de l\'occit\xc3\xa0\n_START_PARAGRAPH_\nArran de la seva elecci\xc3\xb3 com a president de l\'Institut d\'Estudis Aranesi, J\xc3\xa8p de Montoya s\'implic\xc3\xa0 m\xc3\xa9s decisivament en la defensa i promoci\xc3\xb3 de l\'occit\xc3\xa0 a la Val d\'Aran. Amb tot el seu activisme no es limit\xc3\xa0 a aquesta part del Pirineu, ja que al gener del 2009 fou elegit president de l\'APORL\xc3\x92C i en companyia de diversos membres d\'aquest organisme ha fet visites i establert diversos contactes amb representants d\'institucions de lleng\xc3\xbces minoritzades com ara l\'IEC, la Fryske Akademy o l\'Euskaltzaindia per a la fundaci\xc3\xb3 de la futura entitat reguladora que popularment ha rebut el nom d\'"Acad\xc3\xa8mia de la Llengua Occitana". L\'11 de mar\xc3\xa7 de 2011 dimit\xc3\xad d\'aquesta posici\xc3\xb3, que ocupa a partir del 23 de mar\xc3\xa7 a Gilab\xc3\xa8rt Mercadi\xc3\xa8r. Conjuntament amb altres occitanistes, el 21 d\'abril de 2010 J\xc3\xa8p de Montoya va compar\xc3\xa8ixer al Parlament de Catalunya com a president de l\'Institut d\'Estudis Aranesi en el marc del debat sobre la Llei de l\'Occit\xc3\xa0, Aran\xc3\xa8s en Aran.'